tartuNLP/wikipedia-smugri-20251201 huggingface dataset:
Fedir Krytševskyi

Fedir Krytševskyi, (22. toukokuuta 1879 Lebedyn, Harkovan kuvernementti – 30. heinäkuuta 1947 Irpin, Kiovan alue, Ukrainan SNT) oli ukrainalainen taidemaalari ja opettaja. Hänen veljensä oli arkkitehti ja taidemaalari Vasyl Krytševskyi.
Krytševskyi valmistui 1901 moskovalaisesta taideoppilaitoksesta ja 1910 Pietarin taideakatemiasta. Hän kierteli Länsi-Euroopassa vuoden verran ja asettui sitten Kiovaan, jossa hän toimi 1914–1918 Kiovan taidekoulun opettajana ja johtajana. Hän kuului vuonna 1917 Ukrainan valtion taideakatemian perustajiin ja toimi sen johtajana ja vuosina 1918 ja 1920–1922 rehtorina. Akatemian lakkauttamisen jälkeen hänet nimitettiin professoriksi Kiovan valtion taideinstituuttiin (1922–1932, 1934–1941) ja Harkovan taideinstituuttiin.
Paetessaan länteen 1943 hän sairastui ja joutui etenevien venäläisten joukkojen käsiin. Häntä kuulusteltiin ja kidutettiin, ennen kuin hänet huonokuntoisena vapautettiin. Hän menetti kaikki arvonimensä ja arvomerkkinsä. Hänen "maineensa palautettiin" kaksitoista vuotta hänen kuolemansa jälkeen, ja vuonna 1959 Kiovassa järjestettiin ensimmäinen hänen maalaustensa retrospektiivinen näyttely. Hänen tuotannostaan on ilmestynyt sittemmin julkaisuja.
Krytševskyi oli tuottelias taiteilija, jonka tuotantoon kuuluu lähes tuhat maalausta. Maalaukset ovat usein suuria. Tyylillisesti hän läheni ajoittain Myh’ailo Boitšukin koulukunnan uusbysanttilaisuutta mutta suuntautui sittemmin realismiin. Hän maalasi myös muotokuvia ja omakuvia. Hän oli 30 vuotta ukrainalaisen taiteen johtavia hahmoja. Hän järjesti kaksi kertaa, 1911 ja 1913, ukrainalaiseen taiteeseen keskittyviä näyttelyjä, piti yksityisnäyttelyjä ja osallistui ryhmänäyttelyihin, myös ulkomailla. Hänen oppilaitaan olivat Myh’ailo Dmytrenko, Ljudmyla Morozova, Tetjana Jablonska, Serhi Hryhorjev ja Heorhi Melihov.
Endless Summer Vacation

Endless Summer Vacation on yhdysvaltalaislaulaja Miley Cyrusin albumi, joka julkaistiin 10. maaliskuuta 2023. Albumi on Cyrusin ensimmäinen julkaisu Columbia Recordsin kautta. Hän solmi levytyssopimuksen yhtiön kanssa vuonna 2021.
Cyrusin julkaiseman tiedotteen mukaan albumi on ”rakkauskirje Los Angelesille” ja ”heijastus voimasta, jonka hän on löytänyt keskittyessään sekä fyysiseen että henkiseen hyvinvointiinsa”. Hän on kuvaillut levyn alkupuolta aamupäivän tunnelmaksi, loppupuolta vastaavasti iltapäiväksi ja illaksi. Albumin kappaleilla käsitellään sekä rakastumista että eroa ja sydänsurua.
Albumin ensimmäisenä singlenä julkaistiin kappale ”Flowers” 13. tammikuuta 2023. Julkaisua seuranneella viikolla kappale sijoittui striimauslistojen ensimmäiseksi useissa musiikin suoratoistoa tarjoavissa palveluissa ympäri maailmaa ja siitä tuli yksi ensimmäisen viikon aikana parhaiten myyneistä kappaleista viime vuosina. Albumilta on julkaistu singleinä myös kappaleet ”River” ja ”Jaded”.
Albumi on saanut useita Grammy-ehdokkuuksia. Se on ehdolla muun muassa vuoden albumin Grammy-palkinnon ja parhaan pop-albumin palkinnon voittajaksi. "Flowers" on ehdolla muun muassa vuoden lauluksi ja vuoden levytykseksi
Vastaanotto.
"Helsingin Sanomien" arvostelussa albumia nimitettiin Cyrusin uran parhaaksi. "Soundin" mukaan albumi oli ”mielekäs kuuntelokokemus”, kappaleiden melodiat hyviä ja tulkinta vakuuttavaa. Se ei kuitenkaan tuonut mitään uutta Cyrusin artistikuvaan. Albumin kiinnostavimpia kappaleita olivat lehden mukaan ”Jaded” ja ”Handstand”. ”Flowers”-kappaletta kutsuttiin perinteiseksi radiopopiksi.
Kaluuna

Kaluuna () on virkapukuun kiinnitetty arvoa osoittava hopea- tai kultalankanauha. Se voi sijaita puvun kauluksessa, olkaimessa tai hihansuussa. Kaluunoita käytetään muun muassa sotilaspuvuissa.
Lipun häpäisy

Lipun häpäisyllä tarkoitetaan lipun häpäisyä, lippuprotokollan rikkomista tai muita toimia, joiden tarkoituksena on vahingoittaa lippua julkisesti. 
Kansallislipun häpäisyn tarkoituksena on usein ottaa kantaa maata tai sen politiikkaa vastaan. Joissakin maissa on lakeja, jotka kieltävät lipun tuhoamisen (kuten polttamisen julkisesti) tai asiattoman käytön (kuten käytön kaupallisiin tarkoituksiin). Näissä laeissa voidaan tehdä ero maan oman lipun ja muiden maiden lippujen häpäisyn välillä, tosin jotkin maat ovat kieltäneet kaikenlaisten lippujen häpäisyn.
Maissa, joissa lipun häpäisy ei ole erikseen lailla kiellettyä, voi lipun tuhoaminen tai turmeleminen silti johtaa syytteeseen häiriökäyttäytymisestä tai tuhopoltosta.
Rouse

Rouse on muun muassa seuraavien yhdysvaltalaisten henkilöiden sukunimi:
Lauri Rosendal

Lauri Fredrik Rosendal (13. joulukuuta 1879 Oulu – 28. helmikuuta 1948 Oulu) oli suomalainen toimittaja ja tarkastaja. Hän oli Turun Sanomissa päätoimittajana.
Lauri Rosendalin vanhemmat olivat lyseonrehtori Magnus (Maunu) Rosendal ja Alma Karolina Helsingius. Hän pääsi ylioppilaaksi 1897 Oulun lyseosta ja valmistui Helsingin yliopistosta filosofian kandidaatiksi 1901.
Rosendal toimi sanomalehtimiehenä vuosina 1904–1910, joista Yhdysvalloissa 1905–1906. Yhdysvalloissa Rosendal oli Eero Erkon perustaman Amerikan Kaiku-lehden päätoimittajana, hän oli aiemmin ollut työssä Helsingin Sanomien toimituksessa. Suomeen palattuaan hän oli Suomalainen Kansa-lehden toimituksessa. Turun Sanomien päätoimittajana Rosendal oli vuosina 1908–1910. Vuodesta 1918 alkaen hän oli IV piirin köyhäinhoidon tarkastajana Oulussa. Vuonna 1933 hänet valittiin Isänmaallisen Kansanliikkeen valtuuskuntaan.
Lauri Rosendal oli naimisissa vuodesta 1915 filosofian kandidaatti Ebba Sofia Helanderin kanssa. Heidän poikansa Lars Erik (Erkki) Magnus Rosendal (1918–1944) palveli jatkosodan aikana luutnanttina Jalkaväkirykmentti 11:ssa Pohjois-Suomen rintamilla. Hän haavoittui Lapin sodan aikana Torniossa 3. lokakuuta 1944 ja kuoli Uumajan sairaalassa Ruotsissa marraskuussa 1944.
La Zarra

Fatima Zahra Hafdi (s. 25. elokuuta 1988), joka tunnetaan myös taiteilijanimellä La Zarra, on kanadalainen laulaja-lauluntekijä. Hän edusti Ranskaa vuoden 2023 Eurovision laulukilpailussa Liverpoolissa.
Sami Heikkilä

Sami Heikkilä (s. 1984 Kuusamo) on suomalainen laulaja-lauluntekijä. Heikkilä vaikuttaa yhtyeessä Suomen Tulli. Yhtye on ollut aktiivinen vuodesta 2009. 
Diskografia.
Albumit.
"Kolme viljaa: Anssi Alajuuma, Antti Karjalainen, Ville Aunola"
Gustaph

Stef Caers (s. 5. heinäkuuta 1980), joka tunnetaan myös taiteilijanimellä Gustaph, on belgialainen laulaja-lauluntekijä, tuottaja ja lauluvalmentaja. Hän edusti Belgiaa vuoden 2023 Eurovision laulukilpailussa Liverpoolissa kappaleella ”Because of You”.
Lähteet.
Natriumsitraatti

Natriumsitraatti (C6H5O7Na3) on natrium- ja sitraatti-ionien muodostama ioniyhdiste. Yhdistettä käytetään muun muassa elintarvikkeiden lisäaineena. 
Ominaisuudet, valmistus ja käyttö.
Huoneenlämpötilassa natriumsitraatti on valkoista kiteistä ainetta. Yhdisteestä tunnetaan myös kidevedelliset di- ja pentahydraatit (C6H5O7Na3·2H2O ja C6H5O7Na3·5H2O). Aine liukenee runsaasti veteen ja lisäksi hieman etanoliin.
Natriumsitraattia valmistetaan neutraloimalla sitruunahappoa natriumhydroksidilla tai -karbonaatilla. 
C6H8O7 + 3 NaOH → C6H5O7Na3 + 3 H2O
Natriumsitraattia käytetään useissa elintarvikkeissa happamuudensäätöaineena ja stabilointiaineena. Sen E-koodi on E331. Muita käyttökohteita ovat esimerkiksi puhdistusaineet, ruosteenpoistoaineet, puskuriliuosten valmistus ja veren hyytymisen estäminen varastoinnin aikana.
Meruliaceae

Meruliaceae on Polyporales-lahkoon kuuluva sieniheimo. Se sisältää valkolahoa aiheuttavia orvakoita ja kääpiä. Lajit ovat usein vahamaisen näköisiä kuivana. Rihmastorakenne on yleensä monomiittinen, harvemmin dimiittinen. Itiöt ovat sileitä, läpikuultavia ja ohutseinäisiä.
Taksonomia.
Meruliaceae-heimo voidaan määritellä eri tavoin. Laajassa merkityksessä Meruliaceae sisältää muun muassa "Panus"-suvun helttasienet. Tässä noudatetaan kuitenkin vuonna 2017 esitettyä luokittelua, jossa Meruliaceae on huomattavasti suppeampi heimo. Alla oleva kladogrammi näyttää molemmat Meruliaceae-heimon määritelmät.
Suppeasti määritelty Meruliaceae sisälsi seuraavat suvut vuonna 2021:
Myh’ailo Dmytrenko

Myh’ailo Dmytrenko, (9. marraskuuta 1908 Loh’vytsja, Pultavan kuvernementti – 13. maaliskuuta 1997 Detroit, Michigan, Yhdysvallat) oli ukrainalaissyntyinen, myöhemmin Kanadassa ja Yhdysvalloissa asunut kuvataiteilija.
Dmytrenko valmistui Kiovasta Valtion taideinstituutista 1930 ja työskenteli siellä Fedir Krytševskyin apulaisena. Hän muutti 1939 Lviviin, jossa hän toimi Länsi-Ukrainan taiteilijoiden perustamiskomitean puheenjohtajana.
Dmytrenko asui 1944–1950 Münchenissä ja muutti 1951 Kanadaan. Sittemmin hän asettui Detroitiin. Hän erikoistui kirkkomaalausten tekemiseen ja teki muun muassa Torontoon Pyhän Volodymyrin ortodoksisen katedraalin, Detroitiin Saastattoman sikiämisen katolisen kirkon ja Minneapolisiin Pyhän Konstantinuksen kirkon maalaukset. Hän teki newyorkilaiseen Pyhän Yrjön kirkkoon mosaiikkitöitä ja Ohioon Youngstowniin roomalaiskatolisen Pyhän Columban kirkon lasimaalausikkunat. Hän maalasi yli 500 muotokuvaa ja teki kirjankuvituksia, muun muassa Teodosi Osmatškan kirjaan "Runoilija".
Dmytrenkon tyyli noudatti värikästä impressionismia, jota harrastettiin Fedir Krytševskyin, Vasyl Krytševskyin ja Mykola Buratšekin muodostamassa piirissä. Grafiikkaa tehdessään hän jatkoi Heorhi Narbutin koulukunnan puhtaan viivan perinnettä, ja monumentaalimaalauksissa hän suuntautui ukrainalaisen barokin ekspressiivisiin muotoihin. Dmytrenkon teoksia on ollut esillä yksityis- ja ryhmänäyttelyissä Euroopassa ja Pohjois-Amerikassa.
Britannian Formula 4

Britannian Formula 4 (kokonimeltään ROKiT F4 British Championship certified by FIA, vuonna 2015 nimellä MSA Formula) on formulasarja, jonka kilpaillut käydään pääosin Isossa-Britanniassa. Sarjassa ajetaan FIA:n Formula 4 sääntöjen mukaisilla kilpa-autoilla ja sitä hallinnoi Motorsport UK.
Sarja sai alkunsa kun se korvasi Britannian Formula Ford -sarjan. Sarjassa ajettiin aluksi Mygalen M14-F4 mallin autoilla ja Fordin 1.6L EcoBoost moottoreilla vuodesta 2015 aina vuoteen 2021 asti. Vuonna 2022 sarja vaihtoi Tatuusin F4-T421 mallin autoon ja moottorit vaihtuivat Abarth 414TF 1.4L moottoreihin. Rengasvalmistajana toimi eteläkorealainen Hankook ja nykyään italialainen Pirelli.
Sarja on osa TOCA organisaatiota ja sitä ajetaan pääosin British Touring Car Championship -sarjan yhteydessä.
Sarjassa ajetaan yhtenä viikonloppuna kolme kisalähtöä. Pisteitä jaetaan siten että ensimmäisessä ja kolmannessa startissa jaetaan kymmenelle parhaalle kuljettajalle pisteitä 25, 18, 15, 12, 10, 8, 6, 4, 2, 1. Viikonlopun toisessa startissa pisteitä jaetaan kahdeksalle parhaalle 15, 12, 10, 8, 6, 4 , 2, 1. Lisäksi kilpailun nopeimmasta kierroksesta on tarjolla yksi lisäpiste. Kilpailun toisessa lähdössä ajetaan käännetyssä lähtöjärjestyksessä kymmenen parhaan kuljettajan osalta. Kilpailussa on tarjolla lisäpisteitä.
Elina Saksala

Elina Saksala (o.s. Rajakoski) (s. 21. kesäkuuta 1953) on suomalainen Helsingissä asuva tietokirjailija. Hänen puolisonsa on taiteilija Harri Saksala (s. 1948) ja lapset toimittaja Tuuli Saksala, muusikko Santeri Saksala ja viestinnän asiantuntija Helmi Saksala.
Elämä.
Elina Saksala asui suuren osan lapsuuttaan ja nuoruuttaan Ruotsissa ja Yhdysvalloissa. Hän suoritti filosofian maisterin tutkinnon Helsingin yliopistossa vieraiden kielten koulutusohjelmassa (englantilainen filologia, pohjoismaiset kielet ja kirjallisuus, venäjä, ranska), tutkintoon sisältyi Helsingin kauppakorkeakoulussa laskentatoimen ja oikeustieteen opintokokonaisuus. Saksala toimi mm. levy-yhtiöissä ja elokuvan parissa 1970- ja 80-luvuilla ja oli Espoo Cinén toiminnanjohtaja vuosina 1990–1991. Hän toimi Yleisradiossa vuosina 1991–2016 muun muassa kieliohjelmien kustannustoimittajana, Ylen avoimen yliopiston tuottajana, tuottajien koulutusasiantuntijana sekä Asiaohjelmien tuottajana kunnes jäi eläkkeelle.
Saksala on kirjoittanut kolme kirjaa media-alalta, yhden paikallishistoriikin sekä viisi taiteilijaelämäkertaa. Hän on toiminut Käpylän kirjastoyhdistyksen puheenjohtajana vuodesta 2018.
Karl Marlantes

Karl Marlantes (s. 24. joulukuuta 1944 Astoria, Oregon) on suomalaissukuinen yhdysvaltalainen kirjailija, jonka kolmas romaani "Deep River" (2019) kertoo Oregonin Astorian suomalaisyhdyskuntaan 1900-luvun alussa asettuvasta siirtolaisperheestä. Maineeseen hän nousi vuosikymmeniä valmistelemallaan Vietnam-romaanilla "Matterhorn" (2010).
Marlantes varttui Oregonin Seasidessa, jossa hänen isänsä toimi koulun rehtorina. Poika sai stipendin itärannikolle Yalen yliopistoon, jossa opiskeli Yhdysvaltain merijalkaväen upseeriohjelmassa. Hän sai stipendin myös Oxfordin yliopistoon Englantiin, mutta viihtyi siellä vain yhden lukukauden, palasi Yhdysvaltoihin ja aloitti sotilasuran merijalkaväessä 1964. Vuosikymmenen lopulla hän palveli Vietnamissa, josta kotiutui muun muassa Bronze Starilla ja kahdella Purple Heartilla palkittuna, mutta ihanteensa menettäneenä veteraanina. Sotatraumoja purkaakseen hän ryhtyi laatimaan "Matterhorn"-romaaniaan, jonka työstäminen kesti kuitenkin lopulta kymmeniä vuosia. Valtava käsikirjoitus sai myös kymmeniä hylkäyspäätöksiä kustantajilta, kunnes se lopulta julkaistiin 2010 hyvin arvosteluin, sai monia palkintoja ja teki Marlantesista median suosikin 66-vuotiaana esikoiskirjailijana, joka oli tehnyt varsinaisen työuransa yrityskonsulttina. Pian Marlantes julkaisi myös toisen Vietnam-aiheisen tekstinsä "What It Is Like to Go to War" (2011), joka kertoo omakohtaisesti sotaveteraanin kotiutumisesta.
1980-luvulla Marlantes vietti aikaa Oxfordissa Vietnam-romaaniensa taustatyötä tekemässä. Siellä hän tutustui suomalaiseen Risto E. J. Penttilään. He ystävystyivät ja pitivät yhteyttä myöhemminkin niin, että 2010-luvun lopulla Penttilä auttoi Marlantesia suomalaissiirtolaisista kertovan 700-sivuisen "Deep Riverin" yksityiskohdissa. Molempien miesten suku on kotoisin Keski-Pohjanmaan maakunnasta, jonne Marlantes sijoitti myös romaaninsa alkuvaiheet. "Deep Riverin" yksityiskohdissa kirjailijaa auttoivat myös kokkolalaislähtöinen toimittaja-kirjailija Marcus Prest sekä "Vasabladetin" toimittaja Anders Eklund.
RAC-ralli 1983

RAC-ralli 1983 (viralliselta nimeltään "39. Lombard RAC Rally") oli rallin maailmanmestaruussarjan kilpailu kaudella 1983. Kilpailu järjestettiin 19.–23. marraskuuta 1983 Bathissa. Kilpailu oli kauden viimeinen ja erikoiskokeiden yhteispituus oli .
Mycoacia

Mycoacia on Meruliaceae-heimoon kuuluva sienisuku. Se sisältää alustanmyötäisiä kääväkkäitä, joilla on monomiittinen rihmastorakenne. Ne ovat valkolahottajia.
Taksonomia.
Tutkijoiden keskuudessa on erimielisyyttä siitä, kuinka laaja "Mycoacia"-suvun pitäisi olla. Suppemmillaan se sisältäisi vain karhirypykän ("Mycoacia fuscoatra") ja joitakin muita orakkaita. Tällöin "Ceriporiopsis", "Lilaceophlebia" ja "Stereophlebia" olisivat erillisiä sukuja, ja näiden lisäksi tulisi kuvata kaksi tai kolme sukua lisää joitakin lähisukuisia lajeja varten. Toiset tutkijat taas ovat sitä mieltä, että kaikki edellä mainitut suvut pitäisi yhdistää yhdeksi "Mycoacia"-suvuksi. Tällöin "Mycoacia" sisältää myös orvakoita ja kääpiä, muun muassa vernissakäävän ("Mycoacia gilvescens", syn. "Ceriporiopsis gilvescens").
Suppeassa mielessä "Mycoacia" sisältää ainakin seuraavat lajit:
Laajasti käsitettynä suku sisältää myös esimerkiksi seuraavat lajit:
Gösta Wangel

Gustaf (Gösta) Adolf Wangel (29. lokakuuta 1927 Tampere – 17. tammikuuta 1997) oli suomalainen jääkiekkomaalivahti.
”Jösse” Wangel edusti SM-sarjassa Tapparan edeltäjää TBK:ta ajalla 1943–1953. Hän voitti yhden Suomen-mestaruuden ja viidesti pronssia. Maajoukkueessa Wangel esiintyi 10 kertaa.
Kauden ulkopuolella kesäaikaan Wangel harjoitti kiinniottotaitojaan tuntikausia ja päivittäin lähinaapurinsa Aarne Honkavaaran kanssa, jonka laukauksia hän torjui.
Jääkiekon ohella Wangel toimi maalivahdin tehtävissä junioritasolla jalka-, jää- ja käsipallossa. Jalkapallossa hän voitti Ilveksen riveissä A-nuorten piirimestaruuden vuonna 1943 ja yleisen sarjan piirimestaruuden TBK:ssa vuonna 1950. Käsipallossa Wangel saavutti A-nuorten pm-hopeaa ja jääpalloa hän pelasi TBK:n suomensarja -joukkueessa.
Wangel on aateloitu Tapparan Hall of Fame -kunniagalleriaan numerolla 6.
Salla Luhtala

Salla Luhtala on suomalainen elokuvasäveltäjä.
Luhtala on opiskellut Sibelius-Akatemiassa sekä Malmön musiikkikorkeakoulussa.
Luhtala on tehnyt musiikin useisiin lyhytelokuviin sekä pitkiin elokuviin. Hän oli ehdolla parhaan musiikin Jussi-palkinnon saajaksi dokumenttielokuvalla "Orkesterin edessä" (2020).
SMA Finland

SMA Finland ry on suomalainen vammaisjärjestö, joka on spinaalista lihasatrofiaa (SMA) sairastavien ja heidän läheistensä valtakunnallinen yhdistys. Se on perustettu marraskuussa 2018. Yhdistys on SMA Europen ja Eurordiksen jäsenjärjestö.
Tavoite.
SMA Finland ry:n tavoitteena on, että lääkehoitoa olisi Suomessa tarjolla kaikille SMA:ta sairastaville. Tällä hetkellä lääkehoidon ulkopuolella ovat lähes kaikki aikuispotilaat ja osa SMA3-tyypin lapsipotilaista. Suomessa on myyntilupa kolmelle lääkkeelle, joilla voidaan hoitaa SMA:ta: nusinerseeni, zolgensma ja risdiplam. Lääkehoitojen saamisen esteenä on näiden harvinaislääkkeiden korkeat kustannukset.
Paavo Saikkonen

Paavo Saikkonen, taiteilijanimeltään Henrikki (s. 10. helmikuuta 1982), on suomalainen rap-artisti. Henrikki on julkaissut musiikkia vuodesta 2018 alkaen ja on tullut tunnetuksi erityisesti lastensuojelunuorille tekemästään kappaleesta Ei enempää, jossa on vierailevana artistina mukana Antti Railio. Kyseessä oli apurahaprojekti, jonka kappaleen sanoituksia varten haastateltiin lastensuojelunuoria kahdessa eri lastensuojeluyksikössä. 
Ura.
Henrikki julkaisi ensimmäiset kappaleensa vuonna 2018 omakustanneartistina. Hänet signattiin tuotantoyhtiö Evoluutio Musicin artistiksi vuoden 2019 lopulla. Ensimmäinen julkaisu Evoluutio Musicin artistina oli Älä odota, jonka jälkeen yhteistyö poiki vielä kuusi singeä ja yhden EP:n. Henrikki aloitti systemaattisen keikkailun vuonna 2021 ja hänet tunnetaan energisenä live-esiintyjänä. Vuodesta 2022 alkaen tuottajana on toiminut Maiki, eli Mikke Neuvonen. 
Henrikin kappaleilla ovat vierailleen mm. Movetron yhtyeestä tuttu Päivi Lepistö, Children Of Bodomista tunnetu Alexander Kuoppala sekä Antti Railio.
Henrikki on profiloitunut jonkin verran myös nuoriso- ja mielenterveystyön kautta. Kappale Ei enempää on tehty lastensuojelunuorille ja vastaavasti Aurinko-biisi, on kirjoitettu mielenterveyskuntoutujille. Molemmissa hankkeissa myös asianomaisia on haastateltu todellisten kokemusten tallentamiseksi. 
Yksityiselämä.
Henrikki on kertonut haastatteluissa olleensa lapsuus- ja nuoruusiässä paljon sairaana. Tämä ja äidin äkillinen kuolema ovat vaikuttaneet merkittävästi hänen elämänasenteeseensa. Henrikin kappale Älä odota on omistettu hänen edesmenneelle äidilleen.
Rabson–Mendenhallin oireyhtymä

Rabson–Mendenhallin oireyhtymä on äärimmäisen harvinainen oireyhtymä, joka kuuluu vaikeiden insuliiniresistenssioireyhtymiin ryhmään Donohuen oireyhtymän (leprekaunismi), lipodystrofioiden sekä tyyppien A ja B insuliiniresistenssioireyhtymien tavoin. Oireyhtymä johtuu vioittuneista insuliinireseptorigeenin (INSR) alleeleista ja periytyy peittyvästi autosomissa. Vioittuneen geenin on siis henkilön sairastumiseksi periydyttävä molemmilta vanhemmilta.
Rabson–Mendenhallin oireyhtymä voidaan luokitella Donohuen oireyhtymän eli leprekaunismin lievemmäksi muodoksi. Tyypin A insuliiniresistenssioireyhtymä puolestaan näistä poiketen todetaan monissa tapauksissa vasta teini-iässä. Rabson–Mendenhallin oireyhtymä aiheuttaa jo kohdunsisäistä kasvun hitautta ja syntyneen lapsen hidastunutta kasvua, lihasten ja rasvakudosten hypotrofiaa, acanthosis nigricans -ihomuutoksia, hampaiden dysplasiaa, epänormaalia karvan- ja kynsienkasvua sekä kasvojen akromegaliaa. Eräissä tapauksissa on raportoitu myös käpyrauhasen hypertrofia. Sairastuneilla lapsilla on alun perin todettavissa paaston jälkeinen hypoglykemia, aterian jälkeinen hyperglykemia sekä hyperinsulinemia, joka kehittyy pysyväksi hyperglykemiaksi ja johtaa toistuviin diabeettisiin ketoasidoositiloihin. Sairastuneilla todettuihin komplikaatioihin ovatkin kuuluneet diabetes, munuaisten ongelmat ja kystat munasarjoissa. Osalla Rabson–Mendenhallin oireyhtymää sairastavista on todettu myös älyllinen kehitysvamma tai muita kehityksellisiä häiriöitä. Rabson–Mendenhallin oireyhtymän oireiden vaikeusaste kuitenkin vaihtelee. Mahdollisiin erotusdiagnooseihin lukeutuvat eräät Donohuen oireyhtymän ja tyypin A insuliiniresistenssioireyhtymän muodot.
Rabson–Mendenhallin oireyhtymän esiintyvyyttä ei tarkkaan tunneta. On kuitenkin arvioitu, että siitä kärsii maailman mittakaavassa harvempi kuin yksi miljoonasta ihmisestä. Oireyhtymään sairastuneet ovat olleet enimmäkseen keskenään verisukulaisia olevien vanhempien lapsia. Rabson–Mendenhallin oireyhtymä voidaan todeta oirekuvan, laboratoriokokeiden ja INSR-geenin testaamisen pohjalta. Sairauteen ei ole parantavaa hoitoa vaan hoito on oireenmukaista. Hoito on vaativaa ja siinä voidaan käyttää korkea-annoksisen insuliinin pistämistä ja/tai yhdistelmä-DNA-tekniikalla valmistettua insuliininkaltaista kasvutekijää 1 (IGF1), joskus yhdistettynä insuliininkaltaista kasvutekijää sitovaan proteiiniin 3 (IGFBP3).
Rabson–Mendenhallin oireyhtymästä kärsivien potilaiden on kuvattu elävän teini-ikäisiksi tai nuoriksi aikuisiksi ja kuoleman johtuvan tyypillisesti diabeteksen komplikaatioista, kuten diabeettisesta ketoasidoosista. Tyypillisesti hyperglykemiasta on tullut jatkuvaa neljän vuoden ikään mennessä ja diabeettisista ketoasidooseista toistuvia kuuden vuoden ikään mennessä. Sairastuneiden henkilöiden insuliinitasojen on kuvattu olleen alun perin erittäin voimakkaasti kohonneita, mutta sitten laskeneen iän myötä, vaikkakin jääneen koholle. Ensimmäisinä Rabson–Mendenhallin oireyhtymän kuvasivat kolmessa sisaruksessa vuonna 1956 Samuel Milton Rabson ja E. N. Mendenhall.
Gategroup

Gategroup on sveitsiläinen ruokapalveluyhtiö. Se on maailman suurin lentoyhtiöille catering-palveluita tarjoava yritys. Vuonna 2016 sen markkinaosuus kaikista lentoyhtiöiden catering-palveluista oli 24 prosenttia. Yhtiön pääkonttori sijaitsee Glattbruggissa, Sveitsissä. Sillä on toimipisteitä yli 60 maassa kuudessa maanosassa. Yhtiön palveluksessa oli vuonna 2021 yli 35 000 työntekijää.
Historia.
Gategroup muodostettiin vuonna 1992 Swissairin catering-osastosta nimellä Gate Gourmet. Vuonna 1994 se hankki SAS Service Partnersin, jolloin siitä tuli maailman kolmanneksi suurin lentoyhtiöiden catering-yhtiö. 1990-luvun loppuvuosina se hankki omistukseensa useita yrityksiä, muun muassa Dobbs International Servicesin. Swissairin mentyä konkurssiin Gate Gourmet siirtyi pois Swissair Groupin omistuksesta vuonna 2002. Gategroup perustettiin Gate Gourmet’n ja yhtiön muiden brändien emoyhtiöksi vuonna 2008. Se listattiin Sveitsin pörssiin vuonna 2009. Vuonna 2017 se hankki Air Francelta Servair-yhtiön. Gategroup poistui Sveitsin pörssistä huhtikuussa 2017.
Brändit ja toiminta.
Gategroupin toiminta jakautuu neljän pääbrändin alle: Gate Gourmet, Servair, Gateretail ja deSter. Catering-toiminnassa käytettäviä brändejä ovat Gate Gourmet ja Servair. Gate Gourmet tuottaa lentokoneruokaa sekä lounge-tilojen ruokapalveluita yli 200 lentoasemalla. Servair on Ranskan ja Afrikan suurin catering-yhtiö ja tarjoaa myös lentokonesiivousta. Gateretail tuottaa ruoan, juoman ja matkatuotteiden myyntipalveluita yli 20 lentoyhtiön lennoilla. deSter valmistaa ruokapakkauksia ja ruokailuvälineitä ruokapalveluyhtiöiden käyttöön.
Ylösveto

Ylösveto tarkoittaa lentokoneen laskeutumisen keskeyttämistä lähestymisen viimeisessä vaiheessa tai laskutelineiden jo osuttua maahan. 
Ylösveto voidaan tehdä esimerkiksi väärän ohjeistuksen, varatun kiitotien tai tuuliväänteen takia. Lennonjohto voi antaa komennon tehdä ylösvedon, mutta lentäjä voi päättää siitä itsekin. Kun ylösveto tehdään, lentäjä asettaa moottorit täydelle teholle (TOGA, Takeoff and Go Around), nostaa laskutelineet ylös, ja positiivisen nousunopeuden saavutettua vetää laskusiivekkeet sisään. Yleensä laskeutumista yritetään tämän jälkeen uudestaan. Lentäjä kiertää lentokoneen kentän ympäri ja yrittää laskeutumista uudestaan joko samalle, tai eri kiitotielle.
East Newark

East Newark on kunta ("borough") Yhdysvalloissa New Jerseyn osavaltiossa. Sen väkiluku oli 2 594 vuonna 2020. Kunta sijaitsee Hudsonin piirikunnassa. East Newark sijaitsee suoraan Newarkin kaupungista itään.
Väestö.
Vuonna 2020 East Newarkin 2 594 asukkaasta valkoisia oli 27,4 %, aasialaisia 9,9 %, mustia 2,8 % ja alkuperäisasukkaita 1,4 %. Asukkaista 40,2 % kuului johonkin muuhun rotuun ja 18,2 % asukkaista kuului kahteen tai useampaan rotuun. 62,4 % asukkaista oli hispaanoja tai latinoja. Asukkaista 87,7 % puhui kotonaan jotain muuta kieltä kuin englantia ja 63,0 % asukkaista oli syntynyt ulkomailla.
Operaatio Vengeance

Operaatio Vengeance () oli Yhdysvaltain maavoimien lentojoukkojen operaatio, jossa keisarillisen Japanin laivaston amiraali Isoroku Yamamotoa kuljettanut lentokone ammuttiin alas Bougainvillessä 18. huhtikuuta 1943. Yamamoton matkalla Rabauliin Uuteen- Guineaan.
Operaatioon osallistui kahdeksan Lockheed P-38 Lightningia, joita suojasi kymmenen koneen suojaryhmä. 1st Ltn. Raymond K. Hine'n lentämä kone menetettiin operaatiossa. Ilmaoperaation johtajana oli 339. lentolaivueen päällikkö, John W. Mitchell. Amiraali Yamamoton "pudottajana", on yleisimmin pidetty Rex T. Barberia.
Yamamoton matkasta saatiin tieto radiotiedustelun avulla. Yhdysvaltain tiedustelu oli murtanut japanilaisten käyttämän JN-25-koodin. Yhdysvaltain armeija turvautui muun muassa harhauttavien tiedusteluun liittyvien kyselyjen lähettelyyn, joilla pyrittiin varmistamaan Yamamoton lentosuunnitelma.
Kaksi Mitsubishi G4M -pommikonetta pudotettiin ilmataistelussa. Toisen koneen pudottajana on pidetty Thomas G. Lanphier Jr.:ia. Kuuden Mitsubishi Zeroa oli saattohävittäjinä.
Tulvasuojelu

Tulvasuojelu tarkoittaa rakenteita ja toimenpiteitä joilla ehkäistään tulvien aiheuttamia vahinkoja. Perinteisiä keinoja tulvilta suojautumiseksi ovat vesistöjen säännöstely ja tulvapenkereet. 
Tärkeä osa suojelua on ennaltaehkäisy, mutta jos tulva kuitenkin uhkaa on ryhdyttävä suojaus- ja varoitustoimiin. Kaupunkien kasvaessa maankäytön suunnittelusta on tullut tärkeä osa tulvilta suojautumista. Tulvavaarallisilla alueilla rakenteet on rakennettava niin korkealle ettei mahdollinen tulva pääse kastelemaan niitä. Myös virtaavien vesistöjen vetämisen varmistaminen ruoppaamalla on tärkeää. 
Ilmastonmuutoksen vuoksi tulvien ennustetaan lisääntyvän Suomessa tulevaisuudessa. Suomessa huomattavan tulvariskin omaavia kohteita ovat Pori ja Rovaniemi
Papuanpussikiitäjä

Papuanpussikiitäjä ("Petaurus abidi") on pussiliito-oravien heimoon kuuluva laji. 
Papuanpussikiitäjä painaa noin 230–330 grammaa. Pituus ilman häntää on noin 25 cm, ja häntä on jopa 35 cm pitkä. Papuanpussikiitäjä on siis selvästi isompi kuin sukulaisensa sokeriorava. Se on yleisväriltään harmaa ja sen selässä on musta raita joka ulottuu silmien välistä hännän tyveen.
Papuanpussikiitäjiä on tavattu vain Somoro-vuoren ympäristössä Torricelli-vuoristossa Papua-Uuden-Guinean luoteisosassa. Se elää vuoriston keskiosan kosteissa trooppisissa ikimetsissä. Näitä metsiä hakataan asutuksen tieltä, ja lajia on myös metsästetty, minkä takia se on äärimmäisen uhanalainen. Viimeisten 30 vuoden aikana on tavattu vain seitsemän yksilöä.
Oleksandr Matsijevskyi

Oleksandr Ihorovytš Matsijevskyi (, 10. toukokuuta 1980 – 30. joulukuuta 2022) oli ukrainalainen sotilas, jonka venäläiset sotilaat teloittivat Bah'mutin taistelun yhteydessä joulukuussa 2022. Teloitusvideo levisi nopeasti netissä maaliskuussa 2023 ja aiheutti monenlaisia reaktioita Matsijevskyin uhmakkuuden vuoksi.
Elämäkerta.
Matsijevskyi syntyi vuonna 1980 Chișinăussa, jossa hän myös opiskeli ja työskenteli myöhemmin tehdastyöläisenä. Vuonna 2008 perhe muutti Ukrainaan, jossa Matsijevskyi alkoi työskennellä sähköasentajana.
Venäjän hyökättyä Ukrainaan helmikuussa 2022 Matsijevskyi pestautui Ukrainan alueellisiin puolustusjoukkoihin, muttei osallistunut aluksi sotatoimiin. Sen sijaan hän avusti asemien rakentamisessa, toimi vartiomiehenä ja valmisti Molotovin koktaileja.
Matsijevskyilla oli yksi poika, joka oli hänen kuollessaan 19-vuotias.
Teloitus ja reaktioita.
Video Matsijevskyin teloituksesta alkoi levitä internetissä 6. maaliskuuta 2023. Videolla aseeton ukrainalaissotilas seisoo matalan kuopan edustalla ja polttaa tupakkaa rauhallisesti. Hänen viimeisiksi sanoikseen jäivät "Slava Ukrajini!" Välittömästi tämän jälkeen videolla kuuluu useamman automaattiaseen laukauksia, ja Matsijevskyi lyyhistyy kuolleena maahan. 
Teloitusvideon levittyä Ukrainan tiedustelupalvelu tunnisti videolla teloitetun ukrainalaissotilaan Matsijevskyiksi, joka palveli tarkka-ampujana. Hänen kuolinajakseen tunnistettiin 30. joulukuuta 2022.
Ukrainan presidentti Volodymyr Zelenskyi ilmoitti, että Ukraina aikoo löytää Matsijevskyin teloittajat ja saattaa nämä vastuuseen kansainvälisessä rikostuomioistuimessa. Venäjä ei ole kommentoinut teloitusta ja väittää edelleen, etteivät venäläiset sotilaat tee sotarikoksia Ukrainassa.
Matsijevskyi on haudattu kotikaupunkiinsa Nižyniin.
Viù

Viù () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 018 asukasta.
Ruoholahden Sulka

Ruoholahden Sulka on Helsingin Ruoholahdessa osoitteessa Porkkalankatu 24 sijaitseva toimistorakennus. Rakennus valmistui vuonna 2006 ja sen on suunnitellut Arkkitehtitoimisto Sarc. Rakennuksen omistaa kiinteistösijoitusyhtiö Antilooppi.
Ruoholahden Sulassa on kahdeksan kerrosta ja se käsittää Länsisatamankadun ja Porkkalankadun kulman, ja sen pääjulkisivu on Porkkalankadulle. Rakennuksen hallitsevat materiaalit ovat punatiili ja lasi. Julkisivun sahalaitaisen muodon vuoksi se näyttää eri puolilta katsottuna erilaiselta. Julkisivut ovat suurelta osin paikalla muurattuja ja vähemmässä määrin elementtirakenteisia.
Joulukuussa 2022 Ruoholahden Sulalle myönnettiin BREEAM-ympäristöarviointijärjestelmän toiseksi korkein sertifikaatti, Excellent-arvosana. Aiemmin se oli ollut kolmanneksi korkeimmalla eli Very Good -tasolla.
Sharbel Makhluf

Sharbel Makhluf (; 1828–1898) oli libanonilainen maroniittikristitty pappi, munkki, erakko ja katolisen kirkon pyhimys, joka tunnetaan ihmeistä sekä elämänsä aikana että kuolemansa jälkeen. Hänen muistopäivänsä pyhimyskalenterissa on 24. heinäkuuta.
Ivano-Frankivskin alueen kuvernööri

Ivano-Frankivskin alueen kuvernööri () on Ivano-Frankivskin alueen ylin toimeenpanevaa valtaa käyttävä virkamies. Virka perustettiin vuonna 1992, aluksi nimellä "presidentin edustaja", ja ensimmäisenä kuvernöörinä toimi Vasyl Pavlyk. Nykyisenä kuvernöörinä toimii Svitlana Onyštšuk, joka astui virkaan 8. kesäkuuta 2021.
Kuvernöörin nimittää virkaan Ukrainan presidentti. Venäjän hyökättyä Ukrainaan helmikuussa 2022 maassa on ollut voimassa sotatila, jonka nojalla istuvat kuvernöörit ovat virassa toistaiseksi sodanajan hallinnon edustajina.
Luettelo kuvernööreistä.
Lähde:
Gerhardsenin IV hallitus

Gerhardsenin IV hallitus oli Norjan hallitus 25. syyskuuta 1963 – 12. lokakuuta 1965. Se oli Työväenpuolueesta koostunut vähemmistöhallitus.
Ministerit.
Pääministeri
Ulkoministeri
Elinkeinoministeri
Oikeusministeri
Liikenne- ja viestintäministeri
Puolustusministeri
Perhe- ja kuluttajaministeri
Kunta- ja työministeri
Valtiovarainministeri
Kirkko- ja opetusministeri
Palkka- ja hintaministeri
Sosiaaliministeri
Ulkomaankauppa- ja merenkulkuministeri
Maatalousministeri
Kalastusministeri
Karl Trasti

Karl Trasti (19. helmikuuta 1917 Vesisaari – 4. lokakuuta 1976) oli norjalainen juristi ja työväenpuolueen poliitikko. Hän toimi Norjan palkka- ja hintaministerinä 1962–1963 ja 1963–1964 sekä elinkeinoministerinä 1964–1965.
Sandefjords Blad

Sandefjords Blad (lyh. SB; vuosina 1861–1894 "Sandefjords Tidende") on norjalainen vuonna 1861 perustettu paikallislehti, jonka kotikunta on Sandefjord. Lehti ilmestyy kolmesti viikossa ja kuuluu Amedia-konserniin.
Mustatäpläkuskus

Mustatäpläkuskus ("Spilocuscus rufoniger") on pussikiipijöiden heimoon kuuluva harvinainen pussieläin.
Mustatäpläkuskus on pussikiipijöiden suurikokoisin laji. Naaras, joka on koirasta suurempi, painaa 6–7 kiloa ja on kuonosta hännäntyveen 70 cm pitkä. Kokonaispituuteen lisätään vielä puolimetrinen häntä. Turkissa on huomiotaheröttäväö musta ja punainen kuviointi. Naaraalla on selässä yhtenäinen musta satulamainen alue, koiraalla on samalla alueella erillisiä läikkiä.
Mustatäpläkuskuksen esiintymisalue on laikuttainen Uuden-Guinean saaren pohjoisosassa Indonesiassa ja Papua-Uusi-Guineassa. Se suosii alavilla mailla ja vuorten alarinteillä kasvavaa ikimetsää. Se on luultavasti yöaktiivinen laji.
Alea (kaupunki)

Alea () oli antiikin aikainen kaupunki ja kaupunkivaltio ("polis") Arkadiassa Kreikassa. Se sijaitsi nykyisen Árgos-Mykíneen kunnan alueella lähellä nykyistä Aléan kylää.
Maantiede.
Alea sijaitsi Arkadiassa Orkhomenoksen ja Stymfaloksen kaupunkien välillä. Sen kaupunkikeskus sijaitsi nykyisten Aléan ja Ágios Nikólaoksen kylien välillä noin kolme kilometriä itäkoilliseen ensin mainitusta. Pausanias kutsuu Aleaa Mainalian kaupungiksi, mutta kyseisessä kohdassa tulisi todennäköisesti lukea ”Asea”. Nykyisin seutu on Argoliin alueyksikön alueella.
Alean kaupunkikeskus koostui akropoliista eli linnavuoresta ja yläkaupungista, jonka pinta-ala oli noin 14,3 hehtaaria, sekä sen juurella olleesta alakaupungista, jonka pinta-ala oli noin 14,6 hehtaaria. Alean kaupunkivaltion hallussa olleen alueen kooksi on arvioitu noin 110 neliökilometriä.
Historia.
Alea kuului peloponnesolaisliittoon ja 300-luvulla eaa. Arkadian liittoon. Kaupunki löi omaa hopea- ja pronssirahaa 300-luvulta eaa. lähtien. Kaupungin kansalaisesta käytettiin etnonyymejä "Aleos" () ja "Aleios" () sekä "Aleatēs" () tai doorilaisittain "Aleatās" ().
Alea ei ollut koskaan historiansa aikana kovinkaan merkittävä. Se on luetteloitu nykytutkimuksessa polikseksi eli itsenäiseksi kaupunkivaltioksi sillä perusteella, että monet seikat tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Myöhemmin jotkut historioitsijat ovat sekoittaneet Alean kaupungin tunnetun Athene Alean temppelin paikkaan, mutta kyseinen temppeli sijaitsi Tegeassa.
Kaupungin paikan löysivät ranskalaiset tutkijat vuosien 1828–1833 Morean tutkimusretken aikana. Nykyinen Aléan kylä, entinen Bougiáti, nimettiin uudelleen antiikin aikaisen kaupungin mukaan vuonna 1928.
Rakennukset ja löydökset.
Alean akropoliilla on hyvin säilyneitä kaupunginmuurien jäänteitä, jotka on ajoitettu 200-luvulle eaa. Lisäksi sekä ylä- että alakaupungin alueelta on löydetty paljon jäänteitä muista rakennuksista. Pausaniaan mukaan Aleassa oli temppelit Efesoksen Artemiille, Athene Alealle ja Dionysokselle. Myös kaupungin lyömien rahojen kuvitusten perusteella siellä on ollut kultit Artemiille ja Athene Alealle.
Dipoina

Dipoina (, myös "Dipoinai", ; ) oli antiikin aikainen kaupunki Arkadiassa Kreikassa. Se tunnetaan vain kirjallisista lähteistä, eikä sen tarkkaa sijaintia tunneta.
Dipoina muodosti yhdessä Kallian ja Nonakriin kanssa Arkadian "tripoliin". Kaupungin väestö siirrettiin Megalopoliihin sen perustamisen yhteydessä vuonna 371 eaa. Muutoin kaupungin historiasta ei tiedetä mitään.
Filadelfeia (Egypti)

Filadelfeia (myös "Filadelfia", , ) oli antiikin aikainen kaupunki tai kylä Egyptissä. Se sijaitsi Keski-Egyptissä eli Heptanomiissa ja kuului Krokodeilopoliteen eli myöhempään Arsinoiteen nomokseen.
Maantiede.
Filadelfeia sijaitsi nykyisin Faijumina tunnetun alueen koillisosassa lähellä nykyistä Kom el-Kharaba el-Kebiriä, noin 65 kilometriä etelälounaaseen Memfiistä ja nykyisestä Kairosta, noin 28 kilometriä koilliseen nykyisestä Al-Fayyumin kaupungista ja noin 14 kilometriä länteen Niilistä. Se hallitsi paikallista Faijumin ja Niilin laakson yhdistänyttä kauppareittiä. Filadelfeiasta itään Niilin varrella sijaitsi Afroditopolis ja länsilounaaseen Krokodeilopolis (myöhemmin Ptolemais Euergetis ja Arsinoe).
Historia.
Filadelfeia perustettiin hellenistisellä kaudella ensimmäisten ptolemaiosten aikana, nimestä päätellen Ptolemaios II Filadelfoksen aikana. Se oli yksi ensimmäisiä Faijumin alueelle ptolemaiosten aikana perustettuja uusia asutuksia, ja sen perustaminen liittyi seudun kastelujärjestelmien rakentamiseen ja Egyptin maanviljelyn kehittämiseen. Se on todellisuudessa ollut ilmeisesti ennemmin kylä kuin kaupunki. Filadelfeian väestöön on kuulunut sekä kreikkalaisia että egyptiläisiä.
Antiikin lähteistä Filadelfeian vaiheista ei tiedetä mitään. Kirjallisuudessa sen mainitsee vain Stefanos Byzantionlainen. Kaupungilla oli kaksi egyptinkielistä nimimuotoa, "Pa-awi-en-ta-meret-sen" (, ”Sen paikka, joka rakastaa veljeään”), joka viittasi kaupungin kreikankieliseen ”Veljesrakkautta” tarkoittavaan nimeen, ja "Na-nehu" (, ”Sykomoripuut”). Filadelfeia lakkasi olemasta myöhäisantiikkiin 400-luvulle jaa. tultaessa.
Egyptin Filadelfeian olemassaolo varmistui papyruslöydöistä 1800-luvulla. Sen arkeologiset kaivaukset aloitettiin vuonna 1908/1909. Niitä suorittivat saksalaiset arkeologit ainakin 1920-luvulle saakka. Uudempia arkeologisia tutkimuksia on tehty vuodesta 2015 lähtien.
Rakennukset ja löydökset.
Filadelfeian asemakaavasta voitiin tehdä hahmotelma kaivausten perusteella vuonna 1924. Arkeologinen alue jakautuu pohjois- ja eteläosaan. Arkeologisiin löydoksiin lukeutuu rakennusten, katujen ja kastelukanavien jäänteitä, kalkkikivilouhoksille johtanut tie sekä nekropolis eli hauta-alue, joka sijaitsi kaupungin itäpuolella nykyisessä al-Rubbiyātissa.
Filadelfeian esinelöytöihin lukeutuu muun muassa muumioita, papyruksia ja keramiikkaa sekä Isis-Afroditea esittävä veistos. Löydöksiin lukeutuu myös muumiomuotokuvia, jotka ovat samanlaisia kuin aiemminkin Faijumin alueelta löydetyt Faijumin muumiomuotokuvat.
Kallia

Kallia (, myös "Kalliai", ; ) oli antiikin aikainen kaupunki Arkadiassa Kreikassa. Se tunnetaan vain kirjallisista lähteistä, eikä sen tarkkaa sijaintia tunneta, mutta se sijaitsi jossakin lähellä Tegeaa.
Kallia muodosti yhdessä Dipoinan ja Nonakriin kanssa Arkadian "tripoliin". Kaupungin väestö siirrettiin Megalopoliihin sen perustamisen yhteydessä vuonna 371 eaa. Muutoin kaupungin historiasta ei tiedetä mitään.
Nonakris (Feneatis)

Nonakris (; ) oli antiikin aikainen kaupunki ja kaupunkivaltio ("polis") Arkadiassa Kreikassa. Se sijoitetaan lähelle nykyisen Aigiáleian kunnan Mesorroúgin kylää.
Maantiede.
Nonakris sijaitsi Feneatiissa eli Feneoksen poliksen alueella kyseisestä kaupungista luoteeseen. Sen läheltä saivat alkunsa Styks (nyk. Mavronéri) -virran vedet. Plinius vanhempi mainitsee Nonakris-nimisen vuoren. Nonakriin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.
Feneatiin Nonakrista ei tule sekoittaa toiseen Nonakriihin Arkadian Orkhomeniassa.
Historia.
Nonakriin historiasta tiedetään antiikin lähteistä vain vähän. Sen arvellaan olleen alun perin azanien heimon kaupunki ja poliksena Feneoksen alainen. Kreikkalaisessa mytologiassa kaupunki sai nimensä Nonakriista, Lykaonin vaimosta. Pausaniaan aikana kaupunki oli raunioina.
Kaupungin kansalaisesta käytettiin etnonyymejä "Nōnakrieus" () ja "Nōnakriatēs" (). Hermes sai kaupungista epiteettinsä "Nonakriates". Roomalaisilla kirjailijoilla esiintyvät vastaavasti ilmaukset "Evander Nonacrius", "Atalanta Nonacria" ja "Callisto Nonacrina virgo" (”Nonakriin neito”), missä kaikissa ”nonakrislainen” tarkoittaa yleisemmässä merkityksessä arkadialaista.
Rakennukset ja löydökset.
Nonakriin oletetulta paikalta on löydetty vähäisiä rakennusjäänteitä sekä arkaaisen ja klassisen kauden keramiikkaa.
Nonakris (Orkhomenia)

Nonakris (; ) oli antiikin aikainen kaupunki Arkadiassa Kreikassa. Se sijaitsi Orkhomeniassa eli Orkhomenoksen poliksen alueella, mutta se tunnetaan vain kirjallisista lähteistä eikä sen tarkempaa sijaintia tunneta.
Nonakris muodosti yhdessä Dipoinan ja Kallian kanssa Arkadian "tripoliin". Kaupungin väestö siirrettiin Megalopoliihin sen perustamisen yhteydessä vuonna 371 eaa. Muutoin kaupungin historiasta ei tiedetä mitään. Kaupungin asukkaasta käytettiin etnonyymejä "Nōnakriatēs" () ja "Nōnakrieus" ().
Orkhomenian Nonakrista ei tule sekoittaa tunnetumpaan Nonakriihin Arkadian Feneatiissa.
Nonakris

Nonakris (; ) voi viitata seuraaviin:
Baringojärvi

Baringojärvi on makeavetinen järvi läntisessä Keniassa. Järvi sijaitsee Itä-Afrikan hautavajoamassa 975 metriä merenpinnan tason yläpuolella. Järven länsipuolella kohoavat Kamasian kukkulat.
Baringojärven pinta-ala on noin 129 km2 ja keskisyvyys noin viisi metriä. Järven pohjoisrannat ovat kallioisia ja etelärannat alluviaalitasankoa. Järvessä ei ole selkeää laskujokea.
Baringojärvi toimii elinympäristönä monille lintulajeille, joiden lisäksi järvellä elää myös virtahepoja ja krokotiilejä. Järven äärellä asuvat kamasya- ja njamus-heimojen ihmiset kalastavat järvestä tilapioita ja kasvattavat järven ympäristössä ravintokasveja sekä laiduntavat karjaansa.
Ensimmäinen Baringojärvelle saapunut eurooppalainen oli Joseph Thomson, joka kävi siellä vuonna 1883.
Liisa Saarijärvi

Liisa Saarijärvi (s. 1981) on suomalainen podcastaaja ja kirjailija. Hän on pitänyt "Kuolemaantuomitut"-podcastia vuodesta 2021 alkaen. Päivätöikseen Saarijärvi toimii sairaanhoitajana. Vuonna 2022 julkaistiin Saarijärven esikoisteos "Kuolemaantuomitut – Neljän naismurhaajan tarina." Se kertoo neljän Yhdysvalloissa kuolemaan tuomitun naisen tarinan. He ovat Karla Faye Tucker, Aileen Wuornos, Kelly Gissendaner ja Lisa Montgomery. Kirjassa Saarijärvi myös pohtii kuolemanrangaistuksen oikeutusta ja sitä, miten lapsuudenkokemukset vaikuttavat ihmisen psyykeen.
Johannes Steen

Johannes Vilhelm Christian Steen (22. heinäkuuta 1827 Kristiania, Norja – 1. huhtikuuta 1906 Voss, Norja) oli norjalainen Venstren poliitikko. Hän toimi Norjan pääministerinä 1891–1893 sekä 1898–1902. Lisäksi hän oli ensimmäisessä hallituksessaan valtiovarainministeri ja toisessaan sisäministeri. Steen istui useaan otteeseen suurkäräjillä ja toimi niiden puhemiehenä.
Poliitikkona Steen kannatti Norjalle tasa-arvoisempaa asemaa Ruotsi-Norjan unionissa. Hänen molemmat hallituksensa kaatuivat vaatimukseen Norjan omista konsulaateista. Puolueensa sisällä hän oli aluksi Johan Sverdrupin läheinen liittolainen, mutta suhtautuminen unioniin synnytti heidän välilleen vastakkainasettelun.
Toisin kuin kaikki edeltäjänsä Norjan pääministerinä, Steen ei ollut koulutukseltaan juristi vaan humanisti. Hän työskenteli Stavangerin katedraalikoulun rehtorina 1867–1891. Steen oli Tromssan pormestari 1857 ja Stavangerin pormestari 1872–1873, 1885 sekä 1890–1891.
Yksityiselämä.
Steen syntyi Kristianiassa mutta varttui Vesterålenissa. Hänen vanhempansa olivat John Svaboe Steen (1798–1872) ja Christine Fleischer (1805–1851). Kymmenvuotiaana hän muutti Tromssaan käymään koulua ja kirjoitti ylioppilaaksi Kristianiassa 1844. Tämän jälkeen hän opiskeli norjaa ja muinaisnorjaa yliopistossa, josta hän valmistui 1848. Seuraavana vuonna hän meni naimisiin Elise Henriette Stoltenbergin (1826–1896) kanssa.
Sarita Choudhury

Sarita Catherine Louise Choudhury (s. 18. elokuuta 1966 Lontoo) on brittiläinen näyttelijä. Hän on näytellyt sekä elokuvissa että televisiosarjoissa.
Elämä.
Choudhuryn isä oli intialainen ja äiti brittiläinen. Hän syntyi Englannissa ja kasvoi Jamaikalla, Meksikossa ja Italiassa. Hän suoritti vuonna 1989 kandidaatintutkinnon taloustieteessä ja elokuvatutkimuksessa Queen's University at Kingston -yliopistossa Kanadassa. Valmistuttuaan hän tapasi Roomassa elokuvaohjaaja Federico Fellinin, joka antoi hänelle työpaikan kääntäjänä. Choudhuryn näyttelijänura alkoi pian tämän jälkeen, kun hän sai ison roolin Mira Nairin elokuvassa "Mississippi Malala" (1991) vastanäyttelijänään Denzel Washington.
Lauren Ridloff

Lauren Ridloff (o.s. Teruel; s. 6. huhtikuuta 1978 Chicago, Illinois, Yhdysvallat) on yhdysvaltalainen näyttelijä. Hänet tunnetaan rooleistaan televisiosarjassa "The Walking Dead" ja elokuvassa "Eternals".
Elämä.
Ridloff on syntyjään kuuro. Hän voitti kuuroille tarkoitetun Miss Deaf America -kauneuskilpailun vuonna 2000.
Ridloff suoritti kandidaatintutkinnon ("Bachelor of Arts") englanninkielisessä kirjallisuudessa Kalifornian osavaltionyliopiston Northridgen kampuksella vuonna 2001. Hän työskenteli päiväkodin opettajana New Yorkissa ennen ryhtymistään näyttelijäksi.
Niemenkulman koulu

Niemenkulman koulu on Kaarinan Piikkiössä sijaitseva 1–6. luokkien peruskoulu. Koulurakennus on valmistunut vuonna 1923. Vuonna 2017 koulussa oli neljä opettajaa ja 64 oppilasta.
Jussi Ronkanen

Aulis Juhani (Jussi) Ronkanen (9. toukokuuta 1908 Juva – 15. marraskuuta 1994 Jyväskylä) oli suomalainen metsänhoitaja ja yritysjohtaja, joka sai metsäneuvoksen arvonimen. 
Nuoruus.
Ronkasen vanhemmat olivat maanviljelijä Eino Johannes Ronkanen ja emäntä Tyyne Maria Taskinen ja puoliso vuodesta 1936 Irja Räsänen. Ronkanen kävi Suomen liikemiesten kauppaopiston kurssin 1927–1929, tuli ylioppilaaksi Varkauden yhteiskoulusta 1935 ja valmistui metsänhoitajaksi Helsingin yliopistosta 1938.
Ura.
Ronkanen oli A. Ahlström -yhtiön työnjohtaja ja metsäkasööri 1929–1930, metsätyönjohtaja, metsäkasööri, piiriesimiehen apulainen ja konttoristi 1932–1935, apulaismetsänhoitaja Varkaudessa 1938–1939, piirimetsänhoitaja Joensuussa 1939–1950 ja ylimetsänhoitaja Varkaudessa 1950–1959. Oy Wilh. Schauman Ab:n metsäpäällikkö Ronkanen oli Jyväskylässä 1959–1973. Haavoituttuaan kahdesti talvisodassa ja jatkosodassa Ronkanen oli Päämajan puutavarakuljetustarkastaja 1942–1945. Hän oli myös Joensuun metsäpiirin johtaja 1943–1945 ja Väisälän tilan omistaja Juvalla. Varkauden kauppalanvaltuuston jäsen Ronkanen oli 1954–1959, minkä lisäksi hänellä oli lukuisia muita luottamus- ja asiantuntijatehtäviä.
Kunnianosoitukset.
Metsäneuvoksen arvonimen Ronkanen sai 1966. Hän sai myös muun muassa Suomen Metsänhoitajaliiton kunniasormuksen ja useita kunniamerkkejä.
Ronkanen

Ronkanen on seuraavien suomalaisten henkilöiden sukunimi:
Tšekin maantiede

Tšekin maantiede kertoo Tšekin maantieteeseen liittyvistä asioista. Tšekki on vuorten ympäröimä Keski-Euroopan maa. 
Pinnanmuodot ja vesistöt.
Maan lounaisosassa Saksan, Itävallan ja Tšekin rajaseudulla on Böhmerwaldin vuoristo, joka tunnetaan Tšekissä nimellä Šumava. Alueella on Šumavan kansallispuisto. Maan luoteisosassa on Saksan ja Tšekin rajaseudulla Erzgebirgein vuoristo, joka tunnetaan Tšekissä nimellä Krušnohoři. Maan koillisosassa ovat Sudeetit ja kaakkoisosassa on Määrin ylänköalue. Maan korkein vuorenhuippu on Sněžka, joka sijaitsee Riesengebirgen vuoristossa. Vuoristojen keskellä sijaitsevalla Böömin alangolla virtaa joki Elbe ja sen sivujoet Vltava ja Eger.
Vltava on Tšekin pisin joki, joka virtaa pääkaupungin Prahan läpi. Määrin alueella virtaa joki Morava, jonka 38900 neliökilometrin kokoisesta valuma-alueesta suurin osa on Määrissä. Tämä joki virtaa ensin Tšekin ja Slovakian rajalle ja sitten Slovakian ja Itävallan rajalle. 
Ilmasto.
Ilmasto on yleensä tyypillinen mannerilmasto, mutta vuoriston eri korkeuksilla ilmasto vaihtelee. Eri vuodenaikojen lämpötilojen erot ovat suurimmillaan maan itäosassa. Lämpimin alue on Böömin alueella.
Luonnonsuojelu.
Šumavan kansallispuiston lisäksi Tšekin kansallispuistoja ovat Podyjí, České švýcarsko ja Krkonoše.
Mukulaohra

Mukulaohra ("Hordeum bulbosum") on heinäkasvien (Poaceae) heimoon, ohrien ("Hordeum") sukuun kuuluva kasvilaji.
Mukulaohra on monivuotinen heinäkasvi, jonka korret voivat kasvaa 135 cm korkeiksi. Korsien alimmat solmut ovat yleensä sipulimaisia ja sipuleita on kussakin korressa yhdestä neljään kappaletta. Lehdet ovat enintään 6 mm leveitä ja tasapintaisia. Kukintoina olevat tähkät ovat 4,5–16,5 cm pitkiä. Tähkän keskustähkylät ovat vihneellisiä ja vihneet ovat 1,2–5 cm pitkiä. Uloimpien tähkylöiden ulkohelpeet ovat yleensä vihneettömiä, mutta joskus niissäkin voi olla enintään 1,4 cm pitkät vihneet.
Mukulaohra kasvaa luonnossa monenlaisilla kasvupaikoilla kosteilta niityiltä kuiville mäenrinteille, tienpientareilla sekä hylätyillä pelloilla. Mukulaohraa kasvaa luontaisena itäisen Välimeren ympäristössä ja läntisessä Aasiassa, mutta tulokaslajina muuallakin maailmassa.